Der er masser af ting, der skal være styr på, når 10.000 tilskuere og 180 cykelryttere kommer på besøg. Og det er netop dét, der sker lørdag, hvor Danmarks andenstørste cykelløb – Grand Prix Himmerland Rundt – bliver afviklet med start og slut i og omkring Aars. Sådan et event kræver hjælp fra frivillige, og i alt er 150 styk med til at få hjulene til at løbe rundt. En af dem er Chris Bindslev fra Aars. - Jeg går ikke frygteligt meget op i cykelløb, men det praktiske har jeg en interesse i. Det er spændende at være med til, siger han. Andre, der også forbereder sig på lørdagens strabadser, er personalet på Cafe 89 i Aars. - Vi får dobbelt så travlt i morgen, så vi har ekstra medarbejdere, der kommer og arbejder, siger Erol Dogru, der er souschef på Cafe 89. De ekstra kunder giver øget omsætning. Og det er ikke på spisestederne, der kan mærkes – det smitter af på hele byen. - Det er en fordobling af handlen i forhold til en almindelig lørdag. Vi har armene helt oppe over hovedet, når aftenen er omme, så det er rigtig lækkert i de her tider, hvor vi har brug for mere handel, siger Jørgen Sørensen fra Handelsstandsforeningen i Aars. De 180 ryttere kommere fra Danmark, Norge, Sverige, Tyskland og Holland, og de skal i alt tilbagelægge 200 kilometer. Det er ottende gang, der er Grand Prix Himmerland Rundt. Du kan følge det store cykelløb direkte på TV2 Nord Salto fra klokken 12. I studiet kommenterer journalist Hans-Christian Lauritzen, sportskommentator Hans Peter Rytter og professionel cykelrytter Martin Mortensen, mens Mogens Jørgensen sender direkte fra folkefesten i Aars.

Opsummering:
180 cykelryttere fra hele Europa indtager Himmerland lørdag, når det går løs med det store cykelløb Grand Prix Himmerland Rundt.